‘Kill the Boer’ nie haatspraak – hofJulius Malema in die Randburgse landdroshof (Foto: Skermgreep uit video van hofsaak) Regter Edwin Molahleni het Donderdag in die gelykheidshof in Johannesburg AfriForum se aansoek teen Julius Malema en die EFF oor die lied “Kill the Boer” met koste van die hand gewys. Die lied is reeds vroeër deur die Menseregtekommissie (MRK) tot haatspraak verklaar. AfriForum wou hê die hof moet Malema en sy aanhangers verbied om dit te sing. Die hof het egter bevind dat AfriForum nie voldoende bewyse kon lewer dat die lied geweld veroorsaak het en gevolglik op haatspraak neerkom nie. Die hof het ook bevind dat die sing van die lied nie plaasmoorde op wit mense aanhits nie. Tydens die uitspraak het Molahleni aangevoer dat die lied nie letterlik opgeneem moet word nie, soos Malema vroeër in die hof getuig het. Maroela Media het vroeër berig adv. Mark Oppenheimer, regsverteenwoordiger van AfriForum, het in Junie tydens slotbetoë aangevoer Malema se getuienis in Februarie vanjaar wys dat hy ten gunste van geweld is en wit mense haat. Oppenheimer het betoog dat haatspraak baie meer as net onbillike diskriminasie wil bereik. “Die sing van “Kill the Boer” kom op aanhitsing van geweld neer.” Hy het ook verwys na Malema se uitsprake teenoor wit mense, dat hulle almal skuldig is en steeds moet betaal vir wat hul voorvaders gedoen het. Malema het vroeër in die hof getuig die lied moet nie letterlik opgeneem word nie, aangesien dit bloot op die stelsel van onderdrukking gerig is. Die boer is volgens Malema bloot die gesig van grondbesetting. Terwyl die EFF die uitspraak verwelkom het, het AfriForum aangedui dat hy teen dit gaan appelleer. “Hierdie uitspraak skep ’n baie gevaarlike presedent. Die steurende boodskap wat met hierdie uitspraak gestuur word, is dat die aanmoediging van die gruwelike moord van ’n sekere groep gebaseer op hul identiteit aanvaarbaar is en geen gevolge dra nie,” het Ernst Roets, hoof van beleid en aksie by AfriForum, ná afloop van die hofsaak gesê. “Vandag se uitspraak het bewys hoe die politieke bestel in Suid-Afrika besig is om te radikaliseer, veral teen minderhede. ’n Politieke bestel waar die aanhitsing en romantisering van geweld teen minderhede deur die regbank goedgekeur word, is nie ’n vrye, demokratiese bestel nie, maar ’n onderdrukkende bestel.”